[UPDATE] Tesla ทำกำไรสูงสุดในประวัติศาสตร์
บริษัท Tesla ได้รายงานผลประกอบการไตรมาสล่าสุด ซึ่งถือเป็นไตรมาสแรกที่จะรู้ผลว่า หลังจากบริษัทได้นำเงินสด 8% ของที่มีอยู่ เข้าไปซื้อบิตคอยน์ มูลค่าราว 4.5 หมื่นล้านบาท แล้วมันจะเป็นอย่างไร ?
27 เม.ย. 2564

[UPDATE] Tesla ทำกำไรสูงสุดในประวัติศาสตร์ 
เมื่อไม่กี่ชั่วโมงที่ผ่านมา บริษัท Tesla ได้รายงานผลประกอบการไตรมาสล่าสุด
ซึ่งถือเป็นไตรมาสแรกที่จะรู้ผลว่า หลังจากบริษัทได้นำเงินสด 8% ของที่มีอยู่ เข้าไปซื้อบิตคอยน์
มูลค่าราว 4.5 หมื่นล้านบาท แล้วมันจะเป็นอย่างไร ?
ไตรมาสนี้ บริษัทได้รายงานว่าสามารถทำ “กำไรได้สูงที่สุด” ตั้งแต่ก่อตั้งบริษัทขึ้นมา
และผลประกอบการก็สามารถทำได้ดีกว่าที่นักวิเคราะห์คาดการณ์ไว้ทั้งหมด
แล้วผลประกอบการ Tesla เป็นอย่างไรบ้าง ? มาดูกัน
เริ่มกันที่ ผลประกอบการบริษัท Tesla ไตรมาสที่ 1 ปี 2021
รายได้ 326,734 ล้านบาท เพิ่มขึ้น 75%
กำไร 13,775 ล้านบาท เพิ่มขึ้น 2,638%
จะเห็นได้ว่ารายได้และกำไรของบริษัทเติบโตระเบิด
โดยทั้งรายได้และกำไร สามารถทำได้สูงกว่าที่นักวิเคราะห์คาดการณ์เอาไว้
สาเหตุสำคัญมาจากยอดการผลิตและการส่งมอบรถยนต์สามารถทำได้ดีกว่าที่คาดการณ์เอาไว้ 
โดยในไตรมาสนี้ บริษัท Tesla สามารถส่งมอบรถยนต์ แบ่งออกเป็น
Model S/X 2,030 คัน
Model 3/Y 182,847 คัน
รวมทั้งสิ้น 184,877 คัน เพิ่มขึ้น 109% เมื่อเทียบกับปีก่อน
ทั้งนี้ บริษัท Tesla ก็ได้รายงานว่ามีการให้ผลตอบแทนเป็นหุ้นกับ Elon Musk ตามข้อตกลงที่ทำผลตอบแทนได้ถึงเป้าหมาย คิดเป็นมูลค่าราว 9,400 ล้านบาท
โดยข้อตกลงดังกล่าวเกิดขึ้นในปี 2018 ที่ Elon Musk ได้ทำข้อตกลงกับบริษัท Tesla ว่าจะไม่รับเงินเดือน แต่จะรับผลตอบแทนเป็นหุ้นตามมูลค่าบริษัทที่เพิ่มขึ้นและผลประกอบการที่ดีขึ้น
ในขณะเดียวกัน บริษัทก็ได้รายงานว่าที่กำไรเพิ่มขึ้นเป็นผลมาจากปริมาณการส่งมอบรถยนต์ที่เติบโตขึ้น, การขายเครดิตให้กับผู้ประกอบการรถยนต์รายอื่นเพิ่มขึ้น และมีอัตรากำไรขั้นต้นที่สูงขึ้นจากการที่บริษัทสามารถลดต้นทุนในการผลิตลงได้
แล้วบิตคอยน์ที่ Tesla ไปซื้อไว้ เป็นอย่างไร ?
บิตคอยน์ราคาพุ่งสูงขึ้นหลังจากที่ Tesla ซื้อ และในสิ้นไตรมาส 1 บริษัทได้รายงานว่าได้ขายบิตคอยน์บางส่วน
โดยสามารถทำกำไรจากบิตคอยน์ในไตรมาสนี้ได้ราว 3,200 ล้านบาท
ในขณะที่ทางบริษัท ก็ได้บันทึกบิตคอยน์เป็นสินทรัพย์ในรายงาน “Digital Assets”
ซึ่งหลังจากสิ้นสุดไตรมาสที่ 1 ปี 2020 บริษัทยังคงถือบิตคอยน์ คิดเป็นมูลค่าราว 42,000 ล้านบาท
อีกเรื่องที่น่าสนใจก็คือในช่วงที่ผ่านมา 
ผู้ประกอบการรถยนต์ทั่วโลกขาดแคลนชิปเซตในการผลิตรถยนต์
โดย Tesla ก็ได้รายงานว่าบริษัทเผชิญปัญหาดังกล่าวไม่ต่างกัน
เพราะทางบริษัทก็มีวัตถุดิบชิปเซตในการพัฒนาซอฟต์แวร์
อย่างไรก็ตาม Tesla ก็ได้ปรับขั้นตอนการผลิตและหันไปใช้ไมโครคอนโทรลเลอร์จากคู่ค้าทางธุรกิจรายใหม่ได้สำเร็จ
ทั้งนี้ Tesla ก็ได้คาดการณ์เอาไว้ว่าทางบริษัทจะมีอัตราการส่งมอบรถยนต์เติบโตขึ้นเฉลี่ยปีละ 50%
นั่นเท่ากับว่าภายในปีนี้ บริษัทจะส่งมอบรถยนต์ตั้งแต่ 750,000 คัน ขึ้นไป
อย่างไรก็ตาม หลังประกาศผลประกอบการและการคาดการณ์ในอนาคต
หุ้นของบริษัท Tesla ก็ได้ปรับตัวลดลงเล็กน้อยและติดลบไปราว -2.5% 
คิดเป็นมูลค่าที่หายไปราว 5.4 แสนล้านบาท
ทั้งนี้ บริษัท Tesla มีมูลค่าบริษัท 21.75 ล้านล้านบาท และจากกำไรไตรมาสล่าสุดทำให้ P/E ของบริษัทลดลงเหลือ 604 เท่า..
ปิดท้ายด้วยข้อมูลที่น่าสนใจ
รู้หรือไม่ว่ากำไรที่สูงที่สุดของบริษัท Tesla ในไตรมาสนี้ที่ 13,775 ล้านบาท
โดยสามารถทำกำไรจากบิตคอยน์ได้ 3,200 ล้านบาท หรือคิดเป็น 23%
แต่กำไรทั้งหมดของ Tesla ก็ยังน้อยกว่ากำไรของบริษัท Binance ที่ทำธุรกิจเป็นเจ้าของตลาด Exchange คริปโทเคอร์เรนซี ที่ถูกคาดการณ์ว่าสามารถทำได้ราว 23,600 ล้านบาท ในช่วงเวลาเดียวกัน..
Reference
-